ສະຫາຍ ທອງລຸນ ສີສຸລິດ ເລຂາທິການໃຫຍ່ ຄະນະບໍລິຫານງານສູນກາງພັກ ປະທານປະເທດ ແຫ່ງ ສປປ ລາວ ໄດ້ຕ້ອນຮັບ ສະຫາຍ ພົນຈັດຕະວາ ຮວິ່ງ ດັກເຮືອງ ຫົວໜ້າຄະນະປະສານງານທົ່ວປະເທດ ອະດີດຫົວໜ້າຄະນະຊ່ຽວຊານ ປະທານທະຫານອາສາສະໝັກຫວຽດ ນາມ ຢູ່ ລາວ ພ້ອມດ້ວຍຄະນະເຂົ້າຢ້ຽມຂໍ່ານັບ ໃນວັນທີ 7 ພະຈິກ ນີ້ ທີ່ຫ້ອງປະຊຸມຊັ້ນ 1 ຫ້ອງວ່າການສູນກາງພັກ; ໂອກາດທີ່ຄະນະຜູ້ແທນດັ່ງກ່າວເດີນທາງມາຢ້ຽມຢາມ ແລະ ເຮັດວຽກຢູ່ ສປປ ລາວ ແຕ່ວັນທີ 2-7 ພະຈິກ 2022.
ສະຫາຍເລຂາທິການໃຫຍ່ ໄດ້ຕາງໜ້າໃຫ້ ການນໍາພັກ-ລັດ ແລະ ປະຊາຊົນລາວບັນດາເຜົ່າໃນທົ່ວປະເທດສະແດງຄວາມຕ້ອນຮັບອັນອົບອຸ່ນ ແລະ ສະໜິດສະ ໜົມມາຍັງຄະນະຜູ້ແທນດັ່ງກ່າວ; ພ້ອມທັງສະແດງຄວາມຊົມເຊີຍ ແລະ ຕີລາຄາສູງ ໃນການເດີນທາງມາຢ້ຽມຢາມ ສປປ ລາວ ໃນຄັ້ງນີ້ ຊຶ່ງຢູ່ໃນບັນຍາກາດທີ່ສອງພັກ, ສອງລັດ, ສອງກຳລັງປະກອບອາວຸດ ແລະ ປະຊາຊົນສອງຊາດ ລາວ-ຫວຽດນາມ ພວມສະເຫຼີມສະຫຼອງປີສາມັກຄີມິດຕະພາບ ກໍຄື ສະເຫຼີມສະຫຼອງສອງວັນປະຫວັດສາດ ລາວ ແລະ ຫວຽດນາມ ຢ່າງເປັນຂະບວນຟົດຟື້ນ ແລະ ມີຄວາມໝາຍເລິກເຊິ່ງ; ພ້ອມກັນນັ້ນ, ກໍໄດ້ຕີລາ ຄາການມາຢ້ຽມຢາມ ແລະ ເຮັດວຽກ ຂອງຄະນະໃນເທື່ອນີ້ ຖືເປັນການປະ ກອບສ່ວນເສີມຂະຫຍາຍ ແລະ ເພີ່ມພູນຄູນສ້າງສາຍພົວພັນມິດຕະພາບອັນຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານ ລາວ ແລະ ຫວຽດນາມ ໃຫ້ນັບມື້ເຂົ້າສູ່ລວງເລິກຍິ່ງໆຂຶ້ນ.
ໂອກາດນີ້, ສະຫາຍ ພົນຈັດຕະວາ ຮວິ່ງ ດັກເຮືອງ ຂອບໃຈຕໍ່ສະຫາຍເລຂາທິການໃຫຍ່ ທີ່ໄດ້ໃຫ້ການຕ້ອນຮັບອັນອົບອຸ່ນ ແລະ ສະໜິດສະໜົມຄັ້ງນີ້; ພ້ອມທັງໄດ້ແຈ້ງຈຸດປະສົງ ແລະ ຜົນສໍາເລັດໃນການມາເຄື່ອນໄຫວຢ້ຽມຢາມ ແລະ ເຮັດວຽກ ຢູ່ລາວໃນຄັ້ງນີ້; ນອກນີ້, ກໍຍັງໄດ້ຊົມເຊີຍຕໍ່ບັນດາຜົນສຳເລັດຂອງພັກ, ລັດ ແລະ ປະຊາຊົນລາວ ໃນການປົກປັກຮັກສາ ແລະ ພັດທະນາປະເທດຊາດ; ພ້ອມກັນນັ້ນ, ກໍໄດ້ຕີລາຄາຕໍ່ການພົວພັນຮ່ວມມືລະຫວ່າງ ລາວ-ຫວຽດນາມ.
ໃນໂອກາດດຽວກັນ, ສະຫາຍ ທອງລຸນ ສີສຸລິດ ກໍໄດ້ ຊົມເຊີຍ ແລະ ຕີລາຄາສູງ ຕໍ່ບັນດາຜົນສຳເລັດ ຂອງ ພັກ-ລັດຖະບານ ແລະ ປະຊາຊົນຫວຽດນາມ ອ້າຍນ້ອງ ຍາດມາໄດ້ໃນພາລະກິດປົກປັກຮັກສາ ແລະ ສ້າງສາພັດທະນາປະເທດຊາດ ໃນໄລຍະຜ່ານມາ ເຮັດໃຫ້ ສສ ຫວຽດນາມ ນັບມື້ເຕີບໃຫຍ່ເຂັ້ມແຂງ, ມີສະຖຽນລະພາບທາງການເມືອງໜັກແໜ້ນ, ສັງຄົມມີຄວາມສະຫງົບ ແລະ ເປັນລະບຽບຮຽບ ຮ້ອຍ, ເສດຖະກິດມີການຂະຫຍາຍຕົວ ຢ່າງຕໍ່ເນື່ອງ, ຊີວິດການເປັນຢູ່ຂອງປະຊາ ຊົນ ໄດ້ຮັບການພັດທະນາໃຫ້ດີຂຶ້ນຢ່າງເດັ່ນຊັດ, ບົດບາດ ແລະ ອິດທິພົນຂອງ ສສ ຫວຽດນາມ ໄດ້ຮັບການເຊີດຊູໃຫ້ສູງຂຶ້ນ ໃນເວທີພາກພື້ນ-ສາກົນ ແລະ ອວຍພອນໃຫ້ປະຊາຊົນຫວຽດນາມ ອ້າຍນ້ອງ ສືບຕໍ່ໄດ້ຮັບຜົນສຳເລັດອັນໃໝ່ໃຫຍ່ຫຼວງກວ່າເກົ່າ ໃນພາລະກິດປົກປັກຮັກສາ ແລະ ສ້າງສາພັດທະນາປະເທດ.
ສະຫາຍຍັງໄດ້ຕີລາຄາການພົວພັນຮ່ວມ ມືລາວ-ຫວຽດນາມ ຊຶ່ງພັກ, ລັດ ແລະ ປະຊາຊົນລາວ ບັນດາເຜົ່າມີຄວາມປິຕິຊົມຊື່ນເປັນຢ່າງຍິ່ງທີ່ເຫັນວ່າ ສາຍພົວພັນມິດຕະພາບອັນຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານ ລະ ຫວ່າງ ລາວ-ຫວຽດນາມ ໄດ້ຮັບການເສີມຂະຫຍາຍເຂົ້າສູ່ທັງທາງກວ້າງ ແລະ ລວງເລິກ, ນັບມື້ເກີດດອກອອກຜົນຕົວຈິງໃນທຸກຂົງເຂດ ນຳເອົາຜົນປະໂຫຍດຕົວຈິງມາສູ່ປະຊາຊົນ ສອງຊາດ ລາວ ແລະ ຫວຽດ ນາມ ພວກເຮົາ, ປະກອບ ສ່ວນອັນສຳຄັນເຂົ້າໃນພາລະກິດປົກປັກຮັກສາ ແລະ ສ້າງສາພັດທະນາປະເທດຊາດ ໃນໄລຍະໃໝ່ ຂອງ ສອງປະເທດລາວ ແລະ ຫວຽດນາມ, ກໍຄືການປະກອບສ່ວນເຂົ້າໃນພາລະກິດສັນຕິພາບ, ສະຖຽນລະພາບ, ການຮ່ວມມື ແລະ ການພັດທະນາ ໃນພາກພື້ນ ແລະ ໃນໂລກ.
ຂ່າວ-ພາບ: ສຸກສະຫວັນ